**MØTEREFERAT**

Tilstede:

Organisasjonsdirektør Ida Munkeby

Prosjektleder Trond Singsaas

Ass. Prosjektleder Jens Petter Nygård

LOSAM for organisasjon, nyskaping og forskning (ONF)

LOSAM for utdanning og læringskvalitet (UL)

LOSAM for økonomi og eiendom (ØE)

Se for øvrig vedlagte deltakerliste

|  |  |  |  |  |
| --- | --- | --- | --- | --- |
| Kopi til: | Prorektor Johan E. Hustad, prorektor Kari Melby, personalsjef Arne Kr. Hestnes, Info.sjef Christian Fossen, IT-sjef Håkon Alstad, HMS-sjef Anne-Beth Holte, seksjonsleder Liv Taraldsen, seniorrådgiver Ragnhild Lofthus, rådgiver Benedicte B. Øfsteng,  NTL, Forskerforbundet, Tekna, Parat, NITO | | | |
| Gjelder: | Felles LOSAM-møte i Fellesadministrasjonen (ONF, Utdanning og ØE) | | | |
| Møtetid: | 13.04.16, kl. 10.30 - 12.00 | | Møtested: | Møterom 428, 4. etg. Hovedbygget, østfløyen |
| Signatur: | CH, JBG, BS | | | |
|  | |  | | |

**Sak:**

**Administrativ organisering av NTNU fra 2017 - utredningsarbeidet i Fellesadministrasjonen**

**(Informasjon/drøfting)**

Organisasjonsdirektøren åpnet møtet og ønsket velkommen.

Trond Singsaas, prosjektleder for Organisasjonsprosjektet orienterte om status i utrednings­arbeidet og viste til utsendt notat av 11.04.16 om organisering av Fellesadministrasjonen 2017. Dette notatet er summen av utredninger på de ulike enhetene så langt. Endelige innspill fra enhetene skal leveres til prosjektgruppen innen 15. april.

Det ble bemerket at de ulike innsenderne har løst oppgaven på litt ulike måter og detaljeringsgrad, og arbeidsgiver opplyste om at prosjektledelsen vil utarbeide en samlerapport som overleveres til Børresen-utvalget 18. april.

Prosjektleder presiserte at vi nå er inne i en utredningsfase og ikke i en høringsrunde. Det skal utredes hvordan Fellesadministrasjonen skal organiseres; hovedfordeling av funksjoner i NTNUs sentrale ledelse, fordeling av funksjoner og oppgaver mellom nivå 1 og 2/3 samt gjennomgående administrative prosesser og tiltak som bør standardiseres.

Vurderingskriteriene til prosjektgruppen ble gjennomgått, se vedlagte lysark. Tre problemstillinger må diskuteres særskilt i det videre arbeid. Det ene er et forslag fra mange om et *Tjenestesenter* innen ulike områder (HR, økonomi, arkiv og IT). En annen aktuell problemstilling er om det skal være en rektors stab eller om det skal være både avdelinger og stab. Det siste er at effektiviseringskravet ikke er berørt i denne omgang. Børresen-utvalget skal ikke si noe om tall, men de skal uttale seg om hvor det kan være mulig å ta ned virksomheten noe og hvor den bør styrkes. De skal ikke gi noen inngående vurderinger, men si noe om tendenser.

Organisasjonsdirektøren presiserte at det er en premiss at Styret skal bestemme avdelingsorganisering, mens nivået under er seksjonsinndeling som er en forhandlingssak i LOSAM.

Det ble opplyst om at alle bidrag fra hver utredningsenhet vil bli lagt ut på fusjonssiden på Innsida. I tillegg vil alle innspillene i høringsuttalelsen bli publisert på Innsida.

**Prosessen videre:**

**2. mai-1.juni:**

* Høringsrunde på høringsnotat utarbeidet av Børresen-utvalget med fokus på funksjonsinndeling og organisering på avdelingsnivå. De eksisterende avdelingene i fellesadministrasjonen er høringsinstans, i tillegg til de ordinære høringsinstansene som fakultet, tjenestemannsorganisasjonene osv. . På spørsmål ble det opplyst at det er åpent for staber, enkeltansatte og evt. andre grupper å komme med uttalelser i høringsperioden. En tar sikte på noen klare alternativer som sikrer en reell høringsrunde
* Forhandling om organisering av avdelingene i de ulike LOSAM

**2. mai:**

* Organisasjonsdirektøren på vegne av rektor sender ut brev som åpner høringsrunden
* Felles SESAM/LOSAM/AMU-møte der høringsnotatet presenteres

**4. mai:**

* Enhetene får oppdrag om å utrede den intern organisering frem mot forhandlingene i LOSAM som skal skje 1.6 til 15.8.

1. **juni**

* Høringsrunden er over, Rektor forebereder sak til Styret 16. juni
* Oppstart forhandlingsprosess i LOSAM på intern organisering

**16. juni**

* Styrebehandling hovedstruktur – Forhandlingsfullmakt til LOSAM

**Siste halvdel av juni - første halvdel av august:**

* Forhandling om organisering av avdelingene i enhetenes LOSAM. Dette innebærer at forhandlingene om organisering av avdelingene i LOSAM må starte før endelig styrevedtak om overordnet organisasjonsstruktur.
* Ved uenighet løftes saken til SESAM i forkant av styrevedtak. Ved uenighet her løftes saken til styret

**25. august:**

* Styrevedtak administrative organisering

Ytterligere innspill:

* Det er viktig å være ryddig i medvirkningsprosessen
* Det er vanskelig å lese dokumentet fordi nivelleringen av innspillene er veldig ulike
* På innspill om at det er ulike måter å jobbe på ved de ulike lærestedene, ble det svart ut at Børresen-utvalget er godt representert av alle lærestedene
* På spørsmål om hvem som kan komme med innspill, ble det presisert at det er et viktig prinsipp at det er tillatt for alle å uttale seg
* Det ble invitert til særlig å komme med innspill til hovedlinjene i selve høringsuttalelsen

Foiler brukt i presentasjonen vedlegges referatet.

.